राजकोट। वंडर ब्वॉय पृथ्वी शॉ (134) के 18 साल की उम्र में रिकॉर्डतोड़ ऐतिहासिक शतक और उनकी चेतेश्वर पुजारा (86) के साथ दूसरे विकेट के लिए 206 रन की बेहतरीन साझेदारी के दम पर भारत ने वेस्टइंडीज़ के खिलाफ पहले क्रिकेट टेस्ट के पहले दिन गुरुवार को 4 विकेट पर 364 रन का मजबूत स्कोर बना दिया। भारतीय कप्तान विराट कोहली ने सुबह टॉस जीतकर पहले बल्लेबाजी करने का फैसला किया और पृथ्वी को पदार्पण कैप सौंपी। पृथ्वी ने इस मौके का पूरा फायदा उठाया और यादगार शतक बनाया। पुजारा ने 130 गेंदों में 14 चौकों की मदद से 86 रन और उपकप्तान अजिंक्या रहाणे ने 92 गेंदों में 5 चौकों के सहारे 41 रन बनाए। कप्तान विराट कोहली स्टम्प्स के समय 137 गेंदों में 4 चौकों की मदद से धैर्यपूर्ण 72 और विकेटकीपर रिषभ पंत 17 रन बनाकर क्रीज पर थे।